b'\n_START_ARTICLE_\nHorik 2.\n_START_SECTION_\nRegeringstid\n_START_PARAGRAPH_\nMan ved at Horik 1. i 854 blev udfordret af sin nev\xc3\xb8 Guthorm. Han tog imod udfordringen, og snart havde de begge samlet store h\xc3\xa6re. De blev dog begge to dr\xc3\xa6bt i det efterf\xc3\xb8lgende slag, og mange andre af kongehuset medlemmer blev ogs\xc3\xa5 dr\xc3\xa6bt. Tilbage var kun en dreng, som havde det samme navn som forg\xc3\xa6ngeren Horik._NEWLINE_Efter Horik 1.s d\xc3\xb8d r\xc3\xa5dede jarl Hovi af S\xc3\xb8nderjylland Horik til at lukke kirken i Hedeby og smide pr\xc3\xa6sten ud af landet. Horik afsatte dog Hovi kort tid efter, genopbyggede kirken og kaldte pr\xc3\xa6sten tilbage._NEWLINE_Ansgar kom kort efter p\xc3\xa5 bes\xc3\xb8g hos Horik, der gav ham lov til at ringe med klokke i kirken (dette havde ikke v\xc3\xa6ret tilladt i Horik 1.s tid), og han gav ham ydermere lov til at bygge en kirke i Ribe._NEWLINE_I 855 dukkede R\xc3\xb8rik og Gudfred (nev\xc3\xb8 og s\xc3\xb8n af kongen Harald Klak) op ved gr\xc3\xa6nsen, efter at have boet i Haralds grevskab R\xc3\xbcstningen i Friesland, og kr\xc3\xa6vede begge en del af riget. (Som Horik 1.s to nev\xc3\xb8er havde gjort f\xc3\xa5 \xc3\xa5r tidligere) De blev afvist af Horik, men i 857 kom R\xc3\xb8rik tilbage og tiltvang sig Ejdersted (eller som det beskrives i den frankiske annal: "Landet mellem havet og Ejderen"). Det lykkedes dog Horik at fordrive R\xc3\xb8rik kort tid efter. Samme \xc3\xa5r fordriver han ogs\xc3\xa5 jarl Howi og gen\xc3\xa5bner kirken i Hedeby, for\xc3\xa6rer kirken en klokke og giver endda i 860 tilladelse til at \xc3\xa5bne en kirke i Ribe._NEWLINE_I kilderne h\xc3\xb8rer man herefter ikke s\xc3\xa6rligt meget til Horik 2., og sidste gang han n\xc3\xa6vnes er i 864 i forbindelse med et brev, hvor paven fors\xc3\xb8ger at overtale ham til omvendelse. Hans d\xc3\xb8ds\xc3\xa5r kendes ikke, men i 873 n\xc3\xa6vnes nye danske konger i kilderne.'